বেটিং কাঁটায় বিদ্ধ কলকাতা লিগ! সদুত্তর নেই IFA-র কাছে, দায়ী কে?

ওয়েব ডেস্ক: কলকাতা লিগে (Calcutta Football League) বেটিংয়ের ছায়া! ম্যাচ গড়াপেটার (Match Fixing) অভিযোগে গ্রেফতার খিদিরপুর ক্লাবের (Khidirpur Club) দুই আধিকারিক। সোমবার কলকাতা পুলিশের (Kolkata Police) হাতে ধরা পড়েছে আকাশ দাস ও রাহুল সাহা ওরফে রাজ। আকাশ খিদিরপুর ক্লাবের টিম ম্যানেজার হিসেবে এবং রাহুল ওই ক্লাবের মিডিয়া ম্যানেজার হিসেবে কর্মরত ছিলেন।

লালবাজার সূত্রে জানা গিয়েছে, কলকাতা লিগের প্রিমিয়ার ডিভিশনে অন্তত দুটি ক্লাবের বিরুদ্ধে ম্যাচ ফিক্সিংয়ের অভিযোগ উঠেছিল। তার মধ্যে খিদিরপুর ক্লাবের নামও রয়েছে। গত কয়েক মাস ধরে কলকাতা পুলিশ এই বিষয়ে তদন্ত চালাচ্ছিল। সেই সূত্রেই রবিবার উত্তর ২৪ পরগনার ব্যারাকপুর ও বেলঘরিয়া এলাকা থেকে দুই অভিযুক্তকে গ্রেফতার (Arrest) করা হয়।

আরও পড়ুন: বিশ্বকাপ ট্রফি জড়িয়ে ঘুম বীরাঙ্গনাদের, ছবিতে দিলেন বড় বার্তাও

তদন্তে নামার পর পুলিশ একাধিক ব্যক্তির উপর নজরদারি চালায় এবং ডিজিটাল তথ্য সংগ্রহ করে। তার ভিত্তিতেই আকাশ ও রাহুলের দিকে সন্দেহ যায়। পুলিশ জানিয়েছে, প্রাথমিক জেরায় দু’জনেই আংশিকভাবে দোষ স্বীকার করেছেন এবং আরও কয়েক জনের নামও বলেছেন, যাঁরা এই চক্রে যুক্ত থাকতে পারেন। এই বেটিংয়ের মাধ্যমে মোটা টাকা লেনদেন হচ্ছিল বলে পুলিশের ধারণা।

এই ঘটনায় প্রতিক্রিয়া জানিয়ে আইএফএ সচিব অনির্বাণ দত্ত বলেন, “লাইভ টেলিকাস্টে অনেক সময় গ্লিচ দেখা দেয়। আমরা নিজেরা ব্যান্ডউইথ নিয়ন্ত্রণ করি না। আর্থিক সীমাবদ্ধতার কারণে কলকাতা লিগের সম্প্রচার আইএসএলের মতোহয় না। আজকের দিনে অ্যাপ থেকে ডেটা চুরি করে ইউটিউব-সহ নানা মাধ্যমে তা চালানো হয়। ডিজিটাল দুনিয়ায় নানা রকম ঘটনা ঘটছে।”